**10/1/2010**

**Nr 2009 / 4**

**Nr. 4/2009**

**Ossietzkyprisen 2009**Fengslede Forfatteres Dag ble i år markert på Litteraturhuset, mandag 16. november.  Årets Ossietzkypris ble tildelt den palestinske journalisten Mohammed Omer.  I tillegg delte Norsk PEN ut sin første ærespris til tidligere leder Kjell Olaf Jensen.  I programmet inngikk også en presentasjon av Oslos nye fribyforfatter, kenyanske Philo Ikonya, som leste egne tekster, samt taler til prisvinnerne fra Alf van der Hagen (Omer) og Anders Heger (Jensen).  Hegers tale til Jensen ligger på våre hjemmesider.  Les mer om Mohammed Omer på disse lenkene:

Dagbladet, artikkel:<http://www.dagbladet.no/2009/11/12/nyheter/utenriks/norsk_folkehjelp/gaza/mohammed_omer/9004319/>  
Dagsavisen, artikkel: <http://www.dagsavisen.no/kultur/article452292.ece>  
Aftenposten, intervju: <http://www.aftenposten.no/kul_und/article3376172.ece>  
Ny Tid, intervju: <http://www.nytid.no/nyheter/artikler/20091112/omer-far-ossietzky-prisen/>  
Morgenbladet, artikkel: <http://www.morgenbladet.no/apps/pbcs.dll/article?AID=/20091113/OAKTUELT/711139939>

**Vinterens arrangementer på Litteraturhuset**I første halvdel av februar venter vi besøk av den iranske opposisjonspolitikeren og kvinne-aktivisten Parvin Ardalan.  I denne perioden planlegges også et åpent seminar om Norsk Digital Læringsarena.  I mars vil Norsk PEN arrangere to seminarer i forbindelse med "Oversatte Dager", det ene et møte mellom den tsjetsjenske forfatteren Musa Mutaev og hans norske oversetter Alf Glad, det andre et informasjonsmøte om det digitale "Diversity"-biblioteket.  I april arrangerer vi et åpent møte med forfatter og historiker Viktor Jerofejev i forbindelse med Russlandsuken på Litteraturhuset.  Ytterligere informasjon kommer i 2010.

**Afghanistanseminaret**Norsk PENs Afghanistanseminar på Litteraturhuset samlet fullt hus i Nedjma 19. november.  Norsk PENs nestleder, Elisabeth Eide, ga sin vurdering av situasjonen, sammen med tidligere forsvarssjef, general Sverre Diesen og PRIO-direktør Kristian Berg Harpviken.  De tre ekspertene belyste situasjonen og utviklingen i Afghanistan fra ulike ståsteder. Under den påfølgende debatten ble det reist en rekke problemstillinger knyttet til mulighetene for utvikling av et sivilt samfunn, gitt den usikre situasjonen i landet, manglende samordning av den internasjonale innsatsen, en mulig militær opptrapping og Karzai-regimets svake legitimitet. Flere av deltakerne i salen bidro med kommentarer og spørsmål i løpet av det to timer lange seminaret.  Møteleder fra PEN var styremedlem Ann-Magrit Austenå

**Årets PEN-kongress i Linz - ny internasjonal president**Den kanadiske forfatteren John Ralston Saul ble valgt til ny internasjonal president i International PEN under den 75. kongressen i Linz, Østerrike i oktober.  Saul er en kjent og prisbelønnet romanforfatter og essayist og tidligere leder for Kanadisk PEN.

"Vi må finne nye veier å gå for å møte den økende framveksten av autoritære krefter.  Truslene mot ytringsfriheten øker og finner nye veier, særlig i vår populistiske, post-9/11 verden.  I tillegg står hundrevis av minoritetsspråk og  -kulturer i fare for å bli utryddet.  Dette er den endelige fornektelse av ytringsfriheten", sier Saul.

Kongressen bød også på viktige komitémøter, og det er særlig i Writers in Prison-komitéen og Writers in Exile Network at Norsk PEN er aktiv.  Leder for vår egen komité for fengslede forfattere, Trine Kleven, ga en redegjørelse fra en rettsakobservasjon i Istanbul der Hrant Dinks drapsmann var stillt for retten.  Generalsekretær Carl Morten Iversen ledet møtet i Writers in Exiles Network. Møtet ble enig om å utvikle nettverket som et forum for utveksling av ideer og erfaringer, samt å samarbeide tettere med det internasjonale fribynettverket ICORN i Stavanger.

Norsk PENs leder Anders Heger holdt et innlegg i plenum til fordel for et nytt Tunisisk PEN-senter, som så ble valgt inn som medlem i International PEN.  De nordiske sentrene hadde et eget møte der vi blant annet forberedte felles prosjekter for 2010.  Blant disse er en plan om å bistå PEN-sentrene i Baltikum og Hviterussland som har vært lite aktive de siste årene.

**Heder til Norsk PEN i Dagblad-intervju**I et intervju i Dagbladet 16. desember avslørte FNs spesialutsending til Afghanistan, Kai Eide, omstendighetene rundt frigivelsen av journalisten Sayed Pervez Kambakhsh og hans reise til Oslo tidligere i høst.  Norsk og Dansk PEN arbeidet sammen med en rekke andre journalist- og ytringsfrihetsorganisasjoner for å få frigitt Kambakhsh helt siden fengslingen i desember 2007.  I artikkelen får Norsk PEN og særlig nestleder Elisabeth Eide, honnør for innsatsen.  Et resyme av artikkelen på engelsk finnes på Norsk PENs hjemmeside.

**Philo Ikonya - ny fribyforfatter i Oslo**Oslo´s nye fribyforfatter, kenyanske Philo Ikonya, ankom Norge tidligere i høst og har allerede rukket å bli presentert for et norsk publikum gjennom en TV-reportasje i Kulturnytt tidligere i høst, og en opplesning på Litteraturhuset i forbindelse med Fengslede Forfatteres Dag.  Philo Ikonya er forfatter, menneskerettighetsaktivist og leder i Kenyansk PEN.  Hun ble nylig arrestert og senere løslatt for å ha deltatt i en fredelig demonstrasjon om inflasjon.  Philo Ikonya er blitt utsatt for trusler og trakassering og kan derfor ikke lenger bo og arbeide i sitt hjemland. Hun er Oslo´s fjerde fribyforfatter

**Nye medlemmer i 2009**Vi ønsker skribentene Hanne Bramnes, Lars Amund Vaage, Sophie Essmat og Annaguli Yildam, journalistene Marianne Sunde, Sigurd Falkenberg Mikkelsen og Ali Reza Podina, akademikerne Valery Berkov og Jarle Simensen, forlegger Knut Ola Ulvestad, assisterende kommunikasjonsdirektør v/UiO, Marina Tofting og oversetter Hanne Herrman, velkommen som medlemmer i norsk PEN.